 NA LAWRENCE ONGARO KAMPUNI ya teknolojia ya Microsoft imeingia kwenye ushirikiano na M-Pesa Africa ili kuziinua biashara za kadri na za mahasla almaarufu SMEs. Lengo ni kuona ya kwamba biashara za aina hiyo katika bara la Afrika zinakua na kuanza kujisinamia zenyewe. MicroSoft na M-Pesa Africa zinashajiisha biashara za aina hiyo kuanza kutegemea mbinu za kidijitali huku zikiwapa wamiliki ujuzi wa kufanya biashara kwa njia za kisasa na kujua namna ya kutumia na kuwekeza pesa kwa njia bora zaidi. M-Pesa Africa huwafikia wateja milioni 60 kila mwezi na wengine 900,000 katika nchi nane za bara Afrika huku biashara milioni 91 zikitekelezwa mara kwa mara. Mpango huo una mwelekeo mwafaka kwa kuinua kizazi kijacho kwa kufikia sehemu nyingi ili kuinua uchumi. Kampuni ya Microsoft inajitokeza kuongeza ujuzi kamili katika biashara za SMEs kwa lengo la wamiliki kuanza kujitegemea. Inalenga kuinua biashara milioni 10 ili zipige hatua kupitia safu ya kidijitali. Ushirikiano huo umewasaidia wafanyabiashara ambao sasa wanatumia zaidi mtandao kustawisha biashara zao, wanaelewa maswala ya bima, na wanakumbatia teknolojia ya kisasa. Raia wa Kenya, Lesotho, Msumbiji, Jamhuri ya Kidemokrasia ya Congo (DRC), na Tanzania wamenufaika. “Mpango huo unatupa mwongozo mzuri wa ushirikiano na wateja wetu popote walipo, huku ukiinua maisha ya wananchi,” alisema mkurugenzi wa M-Pesa Africa Bw Sitoyo Lopokoiyit. Kulingana na ushirikiano huo maswala ya kibiashara inarahisisha kazi katika biashara. Mkurugenzi wa Mpango wa Biashara zinazoanza na zile za kiwango cha kadri na ndogondogo katika ofisi ya Microsoft Africa Transformation, Gerald Maithya, alisema hatua hiyo inarahisisha shughuli za kibiashara. “Biashara ya kidijitali inarahisisha kazi na pia inaleta ushirikiano mzuri baina ya wauzaji na wateja,” alisema Maithya. Lengo kuu la kampuni hiyo ya Microsoft ni kuhamasisha kila mmoja ama kampuni popote pale ili ziweze kujiendeleza zaidi. M-Pesa ilianza mwaka wa 2007 na huwapa nafasi wateja wao kuendesha biashara zao kwa kutoa na kuweka fedha zao. M-Pesa inasimamiwa na kampuni ya Safaricom, Vodacom, Vodafone katika nchi za Kenya, Tanzania, Msumbiji, DRC, Lesotho, Ethiopia, Ghana, na Misri. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  